Valerija Stenkina

Valerija Stenkina (russisk Валерия Стенькина, født i Kujbysjev (Samara) i det daværende Sovjetunionen) er en russisk sopran. Hun har vunnet flere internasjonale priser, og har blant annet vært solist ved St. Petersburg Filharmoniske Selskap og vært tilknyttet Mariinskij-teateret i St. Petersburg.

Stenkina er utdannet ved konservatoriet i St. Petersburg, der hun i 1992 fullførte utdannelsen med cum laude.

Hun begynte karrièren med hovedrollen i operaen Salome. Hun hadde også samme rolle da operaen ble oppsatt på den nybygde operaen i Tel Aviv, i det som var første gang et stykke av Richard Strauss var oppsatt i Israel.

Stenkina har et bredt repertoar. Repertoaret inkluderer blant annet Tatjana i Tsjajkovskijs Eugen Onegin, Violetta i Verdis La traviata og Donna Anna i Mozarts Don Giovanni. De senere årene har Stenkina sunget mer Wagner, som Sieglinde i Die Walküre og Kundry i Parsifal.

Stenkina har også utgitt soloalbum på Sony (1992) og Melodia (1994).

Eksterne lenker
 Omtale på nettsidene til Mariinskij-teatret
 Omtale fra Oslo Griegfestval 2007

Kategori:Russiske operasangere
Kategori:Personer fra Samara
Kategori:Sopraner